recursal/SuperWikiNEXT-32B huggingface dataset:
**קלמן שור** (ברוסית: **Калман Моушович Шур**; בליטאית: **קלמנס שוראס**, **Kalmanas Šuras**;‏ 1917 – 15 במרץ 2003) היה חייל יהודי בצבא האדום במלחמת העולם השנייה, גיבור ברית המועצות.

חייו
----

קלמן שור נולד בכפר אנטלפטא שליד העיר זרסאי בליטא. במשפחת איכרים יהודים. למד בחדר ובגיל 12 החל ללמוד בישיבת פוניבז'. אחרי שלמד בישיבה במשך 3 שנים נאלץ לחזור הביתה, כדי לעבוד ולסייע לפרנסת המשפחה. בשנת 1939 גויס לשירות חובה בצבא הליטאי. לאחר סיפוח ליטא לברית המועצות בקיץ 1940, הפכה היחידה הצבאית שבה שירת לחלק מן הצבא האדום. בתחילת 1941 שוחרר מהשירות הצבאי.

לאחר הפלישה הנאצית לברית המועצות וכיבוש ליטא, הצליח להימלט לרוסיה (הוריו וכל אחיו נשארו בליטא ונרצחו על ידי לאומנים ליטאים). מרוסיה עבר שור לבוכרה.

בקץ 1942 התנדב לשירות הצבאי והוצב בדיוויזיית חיל רגלים ה-16, אשר הורכבה מיוצאי ליטא. קלמן שור שירת ביחידת הארטילריה של הדיוויזיה. מפקד צוות תותח נ"ט קלמן שור הצטיין בקרב שנערך באוקטובר 1944 באזור העיר טאורגה שבמערב ליטא. צוות התותח בפיקודו שנע במערכים קדמיים יחד עם יחידות חיל רגלים, פגע בטנקים גרמנים ועצר את התקדמותם. במהלך הקרב נפגעו קשה כל חיילי הצוות של שור והוא נותר לבד ליד התותח. למרות זאת המשיך לתפעל את התותח ולירות בכינון ישיר על הגרמנים. על מעשה גבורה זה הוענק לרב-טוראי קלמן שור תואר גיבור ברית המועצות.

במהלך המלחמה עוטר בשלושה עיטורים (נוסף על כוכב הזהב של גיבור ברית המועצות): עיטור לנין, עיטור הדגל האדום ועיטור הכוכב האדום.

לאחר תום המלחמה השתחרר מן השירות הצבאי. התגורר בווילנה, עבד למחייתו כחייט. בשנת 1979 עלה לישראל בעקבות שתי בנותיו התאומות מיכל ומירה שעלו לארץ שנה קודם. בישראל התגורר במערב ראשון לציון. קלמן שור נפטר במרץ 2003. בשנת 2005 נקרא רחוב על שמו בראשון לציון.

קישורים חיצוניים
----------------

* קלמן שור באתר הלוחם היהודי במלחמת העולם השנייה
* דף אישי באתר גיבורי ברית המועצות (רוסית)
**דופק** (באוקראינית: **Пульс**) הוא שמה של דרמת ספורט אוקראינית באורך מלא בבימויו של סרגיי צ'בוטארנקו, המבוססת על סיפורה האמיתי של ספורטאית ואתלטית אוקראינית, אלופת אולימפיאדת הנכים 2008, שזכתה גם במדליות כסף וארד במשחקים הפאראלימפיים בקיץ 2008, 2012 ו-2016 - אוקסנה בוטורצ'וק. על הפצת הסרט אחראית חברת Film.UA שתכננה להפיץ את הסרט בחלק הראשון של שנת 2020, אך ההקרנה נדחתה למועד לא ידוע, בעקבות התפרצות נגיף הקורונה באוקראינה, שהביאה לסגירת בתי הקולנוע במדינה.

תקציר עלילת הסרט
----------------

הספורטאית האוקראינית הצעירה, אוקסנה בוטורצ'וק, גרה בעיירה קטנה וחולמת להגיע לאולימפיאדה. הקריירה הספורטיבית שלה רק מתחילה והיא מציגה תוצאות טובות. אך כתוצאה מתאונת דרכים איומה, היא נפצעת קשה וכמעט מאבדת את ראייתה. כעת, אין לאוקסנה סיכוי לא רק להשתתף במשחקים האולימפיים, אלא גם לחיים נורמליים. עם זאת, היא לא מתכוונת לוותר ומנסה להוכיח שאין מכשולים בדרכה להגשים את החלום.

שחקנים ודמויות
--------------

* נטליה באבנקו - אוקסנה
* ויקטוריה לבצ'נקו - אולנה, אחותו של אוקסנה
* נטליה דוליה - אמא
* אלכסנדר קובזר - אב
* סטניסלב בוקלן - מאמן
* ליליה רבריק - המאמנת אירינה
* אחטם סיטבלייב - רופא
* רומן יאסינובסקי - דמיטרו
* מקסים סמצ'יק - מקס
* סרגיי לוזנובסקי - סרגיי
* דריה בריאשווילי - אנה

הפקה
----

צילומי הסרט החלו בקייב במרץ 2019. שלב הצילומים השני התרחש ביולי, והשלב השלישי והאחרון, התרחש בספטמבר. על פי העלילה, האירועים המרכזיים מתקיימים באוקראינה, אך הרגע המכריע עבור אוקסנה הוא המשחקים הפראלימפיים בבייג'ינג. הצילומים התרחשן בקייב, כמו גם במחוז קייב - בערים ברווארך ובאוקראינקה. 

אוקסנה בוטורצ'וק לקחה חלק פעיל בעבודות על הפרויקט. הספורטאית ייעצה לתסריטאים ירוסלב וויצ'יץ' ומקסים צ'רניש במהלך כתיבת התסריט וכן עבדה עם השחקנים וצוות ההפקה כדי לשחזר בצורה מדויקת ככל האפשר את האימונים האמיתיים של ספורטאים מקצועיים, כמו גם את הדקויות של הכישורים המוטוריים הנדרשים והתנהגותו של אדם נכה חלקית. 

במהלך הצילומים נטליה באבנקו, המגלמת את אוקסנה בוטורצ'וק, התייעצה עם מאמני ריצה והתאמנה בחדר כושר כדי להשיג כושר טוב ולהבין טוב יותר את ענף הריצה והאתלטיקה.

שחרור
-----

הסרט היה אמור לצאת באוקראינה ב-19 במרץ 2020, אך ב-11 במרץ 2020, דחו יוצרי הסרט את ההפצה למועד מאוחר יותר בגלל הסגר הכללי שהוטל בעקבות מגפת הקורונה.

קישורים חיצוניים
----------------

* אתר האינטרנט הרשמי של דופק באתר Film.UA
* אתר האינטרנט הרשמי של דופק באתר Kinorob
* דופק, ברשת החברתית פייסבוק

* דופק, ברשת החברתית אינסטגרם

* "דופק", במסד הנתונים הקולנועיים IMDb (באנגלית)

* "דופק", במסד הנתונים הקולנועיים KinoPoisk (ברוסית)

הערות שוליים
------------

1. ↑  Прем'єри українських фільмів «Толока» та «Пульс» переносяться через карантин. ДМ, 12 березня 2020
**לנארד פרימן** (באנגלית: **Lennard Freeman**; נולד ב-10 בדצמבר 1995) הוא כדורסלן אמריקאי, המשחק בעמדת הפאוור פורוורד במוניצ'יפל אוראדיה מליגת העל הרומנית בכדורסל.

קריירה
------

פרימן למד בתיכון תיאודור רוזוולט שבוושינגטון די. סי. עיר מגוריו. לאחר מכן שיחק שתי עונות בבית הספר התיכון סנט ג'ון קולג' שבמרילנד, וסיים בהצטיינות בשנת 2012. לאחר מכן, בשנת 2012 עד 2013, שיחק באקדמיה אואק היל שבוירג'יניה, כשהוא מעמיד ממוצעים של 8.6 נקודות ו-9.8 ריבאונדים.

פרימן שיחק באוניברסיטת המדינה של קרוליינה הצפונית, למשך ארבע עונות. הוא החמיץ את עונת 2016/2017 בעקבות פציעה ברגל ימין.

בשנת 2018, חתם פרימן בפיינל ספור מליגת העל הטורקית. הוא שיחק שם 28 משחקים ורשם ממוצעים של 16.1 נקודות, 10.7 ריבאונדים (שלישי בליגה), 1.1 אסיסטים, ו-1.3 חטיפות למשחק.

בשנת 2019, חתם פרימן בבלפיוס מונס-אנו מליגת העל הבלגית. הוא שיחק 17 משחקים בקבוצה והעמיד ממוצעים של 12.1 נקודות ו-8.6 ריבאונדים למשחק (שני בליגה). בתום העונה נבחר פרימן לשחק ההגנה של הליגה, לחמישייה הראשונה של העונה וזומן למשחק האולסטאר של הליגה.

ב-11 ביוני 2020, חתם פרימן בהפועל חיפה מליגת העל הישראלית. בעונה זו העמיד ממוצאים של 10.1 נק', 8 ריב', 1.1 אס' ו-0.9 חט' למשחק בעונה הסדירה והעפיל עם הקבוצה לשלב הפלייאוף העליון בו קלע בשני משחקים כ-33 נק' וקטף 28 ריב'.

בעונת 2021/2022 חתם בוונג'ו מליגת העל הדרום קוראנית

בספטמבר 2023 חתם במוניצ'יפל אוראדיה..

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  כפיר אדר, ‏רכש חדש: לנארד פרימן חתם בהפועל חיפה, באתר ONE‏, 11 ביוני 2020

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"לנארד פרימן"**.
**סטיבן ג'ורג' "סטיב" זאק** (נולד ב-10 בדצמבר 1992) הוא שחקן כדורסל אמריקאי המשחק בעמדת הסנטר באקיטה בליגה היפנית. גובהו 2.11 מטר. זאק גדל במדינת פנסילבניה ושיחק במכללת לה סאל. ב-2015 החל את הקריירה המקצוענית שלו בליגה הלטבית ומאז שיחק במספר קבוצות אירופאיות. בעונת 2019/20, כאשר שיחק בהפועל באר שבע היה זאק מלך הריבאונדים של ליגת העל. ב-2022 זכה עם הפועל חולון באליפות המדינה.

קריירת משחק
-----------

זאק גדל במדינת פנסילבניה ושיחק כדורסל בתיכון רד לנד בלואיסבורג. ב-2011 הצטרף למכללת לה סאל בפילדלפיה המתמודדת בליגת האטלנטיק-10. בעונתו הראשונה בקבוצה העמיד זאק ממוצע של כנקודה וחצי למשחק. בעונתו השנייה קלע כשש וחצי נקודות למשחק ובשתי עונותיו האחרונות במכללה קלע כ-9 נקודות למשחק. בעונתו השלישית בקבוצה הוביל זאק את הקבוצה בריבאונדים ונבחר לחמישיית ההגנה של האטלנטיק-10. בעונתו האחרונה הוביל את הקבוצה בריבאונדים ובחסימות. הוא סיים את קריירת המכללות כחוסם השני בטיבו של המכללה בכל הזמנים.

לאחר שלא נבחר בדראפט ה-NBA ב-2015, שיחק זאק במדי פילדלפיה 76 בליגת הקיץ אך לא הצליח להשיג חוזה ב-NBA. זאק החל את הקריירה המקצוענית שלו בליגה הלטבית בקבוצת לייפייאס לאובאס בעונת 2015/16. עונה לאחר מכן שיחק אקדמיק סופיה, זכה עמה באליפות הליגה הבולגרית והשתתף עמה ביורופקאפ. בעונת 2017/18 שיחק זאק בטרפל סופוט בליגה הפולנית. ב-2018 שב זאק ללטביה והצטרף לקבוצת VEF ריגה. הוא זכה עמה באליפות הליגה הלטבית, נבחר לסנטר העונה וכן השתתף עמה בליגת ה-VTB. בעונת 2019/20 שיחק זאק בהפועל באר שבע והיה מלך הריבאונדים של ליגת העל. בעונת 2020/21 שיחק בפטקים ספור בליגה הטורקית. זאק החל את עונת 2021/22 בקבוצה הספרדית סן פבלו בורגוס, זוכת ליגת האלופות בשנתיים הקודמות. לאחר שהקבוצה החלה את העונה בצורה מאכזבת, המאמן ז'אן טבק פוטר וזאק שוחרר מהקבוצה ביחד עם שחקנים נוספים. בנובמבר 2021 הצטרף להפועל חולון ובסיום עונת 2021/22 זכה עם חולון באליפות המדינה. ב-2022 הצטרף זאק לקבוצת אקיטה בליגה היפנית.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket

דף השחקן באתר מנהלת הליגה

הערות שוליים
------------

1. ↑  Steve Zak, Goexplorers
2. ↑  אתר למנויים בלבד אריה ליבנת, הפועל באר שבע החתימה את הסנטר סטיב זאק בחוזה לשנתיים, באתר הארץ, 4 באוגוסט 2019
3. ↑  יעקב מאיר, הענק הסגול: ראיון עם סטיב זאק, הסנטר החדש של הפועל חולון, באתר ישראל היום, ‏15 בדצמבר, 2021
4. ↑  סטיב זאק חתם בהפועל חולון, באתר ישראל היום, ‏27 בנובמבר, 2021
**אירווינג פן** (באנגלית: **Irving Penn**;‏ 16 ביוני 1917 – 7 באוקטובר 2009) היה צלם אמריקאי, ידוע בעיקר בשל צילומי האופנה, הדיוקן והטבע דומם שלו. פן עבד עבור מגזין ווג ועבור חברות פרסום שונות.

ביוגרפיה
--------

פן נולד למשפחה רוסיה-יהודית ממעמד הביניים. אחיו הצעיר, ארתור פן, נהיה מאוחר יותר במאי ומפיק סרטים. בשנת 1934 החל ללמוד בבית הספר של מוזיאון פילדלפיה לאמנות תעשייתית עד שנת 1938, שם למד ציור, רישום וגרפיקה תחת אלכסיי ברודוביץ'. עוד בהיותו סטודנט עבד פן תחת ברודוביץ' ב*הרפרס בזאר* שם גם פורסמו חלק מרישומיו של פן.

פן עבד במשך שנתיים כגרפיקאי עצמאי והחל לצלם באופן חובבני. ב-1940 הוא החליף את ברודוביץ' כארט דיירקטור של חברת סאקס פיפת' אווניו. פן עבד שם במשך שנה ולאחר מכן עזב כדי לצייר ולצלם במקסיקו וארצות הברית. כשחזר לניו יורק, הציע לו אלכס ליברמן משרה במחלקת האמנות של מגזין ווג. פן עבד על עיצוב המגזין, ובהמשך החל לצלם.

צילום השער הראשון של פן במגזין היה באוקטובר 1943. פן צילם למגזין לאורך כל הקריירה שלו, כשהוא מתעסק באופנה, פורטרטים וטבע דומם. בשנות ה-50 פן הקים סטודיו משלו והחל לצלם גם צילום פרסומי. 

ב-1947, במהלך צילומים, פן פגש בדוגמנית השוודית ליזה פונסאגריב. הם נישאו ב-1950 וכעבור שנתיים נולד בנם הראשון, שלימים נהיה מעצב. ליזה הלכה לעולמה ב-4 בפברואר 1992. פן הלך לעולמו ב-7 באוקטובר 2009, בהיותו בן 92, בביתו במנהטן.

עבודתו
------

פן ידוע בעיקר בזכות צילומי האופנה שלו, והוא צילם מפורסמים ויוצרים חשובים, ביניהם מרתה גרהם, מרסל דושאן, פבלו פיקאסו, ג'ורג'יה אוקיף, ויסטן יו אודן, איגור סטרווינסקי ועוד. הוא צילם גם צילומים אתנוגרפיים, טבע דומם וצילומי טיולים ומסעות. הוא היה מהראשונים שצילם על רקע לבן או אפור ובכך השאיר את הרקע פשוט ונקי. הוא הרחיב את הסטודיו שלו ובנה פינות וזוויות רבות, ובכך יצר תאורה דרמטית. 

צילומי הטבע דומם שלו היה מאורגנים ומסודרים בקפידה רבה, עם תשומת לב לפרטים ונפח, שהמשיכה גם להדפסת הצילומים. הוא התנסה בטכניקות הדפסה שונות ורבות.

קישורים חיצוניים
----------------

ויקישיתוף מדיה וקבצים בנושא **אירווינג פן** בוויקישיתוף
* 

* אתר האינטרנט הרשמי של אירווינג פן
* אירווינג פן, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007266433305171
* BIBSYS: 90568109
* BNE: XX1188198
* BnF: cb119190545 (data)
* CiNii: DA02795291
* GND: 118739891
* ISNI: 0000 0001 2096 0250
* KulturNav: 8c6203d6-834c-41c9-83e6-09fdce935d16
* LCCN: n80086580
* LNB: 000236521
* NDL: 00472903
* NKC: js20091022004
* NLA: 36222507
* NLK: KAC202262304
* NLP: a0000003744325
* NTA: 072639202
* PIC: 4954
* RERO: 02-A003680686
* RKD: 217422
* SELIBR: 327771
* SNAC: w6np9w4k
* SUDOC: 027063887
* Trove: 1232114
* ULAN: 500016471
* VIAF: 44303589
* WorldCat: lccn-n80086580

 |
**קריאולית האיטית**, אשר לעיתים קרובות נקראת **קריאולית**, היא שפה קריאולית המדוברת בהאיטי על ידי כ-12 מיליון אנשים. השפה גם מדוברת על ידי מהגרים מהאיטי באיי בהאמה, קובה, קנדה, צרפת, איי קיימן, גיאנה הצרפתית, מרטיניק, גוואדלופ, בליז, פוארטו ריקו, הרפובליקה הדומיניקנית, חוף השנהב, ונצואלה וארצות הברית. קריאולית האיטית היא אחת משתי השפות הרשמיות בהאיטי, לצד צרפתית. השפה החלה להתפתח במהלך המאה ה-18, והיא מבוססת על צרפתית, ערבית, ספרדית, טאינו, אנגלית ומספר שפות אפריקאיות.

קריאולית האיטית הוכרה כשפה רשמית בהאיטי בשנת 1961, לצד הצרפתית, שהייתה שם השפה הספרותית הבלעדית מאז עצמאותה בשנת 1804. ההכרה נבעה בין השאר ממאמציו הרבים של הסופר פליקס מוריסאו-לרוי, שהיה הסופר הראשון ובעל ההשפעה הרבה ביותר, שכתב ספרות ושירה בשפה זו. תקן לאורתוגרפיה קריאולית האיטית קיים משנת 1979. מעמדה הרשמי של השפה תוקף בחוקת 1987. השימוש בקריאולית האיטית בספרות קטן מאוד, אך הוא נמצא בעלייה. משנות ה-80 עשו מחנכים, סופרים ופעילים פוליטיים שימוש בקריאולית האיטית בספרות. השימוש בה בעיתונים היוצאים לאור בשפה זו, וברדיו ובטלוויזיה הולך וגובר.

קישורים חיצוניים
----------------

| מיזמי קרן ויקימדיה |
| --- |
| ויקיפדיה ויקיפדיה בשפה זו: **קריאולית האיטית** |
| ויקישיתוף תמונות ומדיה בוויקישיתוף: **קריאולית האיטית** |

* קריאולית האיטית, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558748605171
* BnF: cb12490432q (data)
* GND: 4514023-6
* LCCN: sh95007328
* SUDOC: 034113878

 |
**צוף בן משה** (נולד ב-31 ביולי 1997) הוא כדורסלן ישראלי, המשחק בעמדות הקלע והסמול פורוורד בעירוני נס ציונה.

ביוגרפיה
--------

בן משה החל את הקריירה בליגת העל בעונת 2015/2016 במדי הפועל תל אביב, שבה שיחק גם בקבוצת הנוער. בעונת 2017/2018 הושאל להפועל גליל עליון מהליגה הלאומית. בליגת העל שיחק ארבע עונות במדי הפועל תל אביב, אך זכה לדקות משחק מועטות. בסוף העונה הרביעית הושאל לעירוני נס ציונה מליגת העל, במדיה העלה את מספר הדקות מ-7.5 ל-12.9 דקות בממוצע למשחק.

את עונת הפריצה שלו בליגת העל חווה בעונת 2019/2020, לאחר שחתם בשורות מכבי אשדוד. בעונה זו שיחק 24.4 דקות בממוצע למשחק, בהן רשם 9.5 נקודות למשחק ב-41.4% דיוק מהשלוש ו-4.5 ריבאונדים למשחק.

אחרי שמכבי אשדוד ירדה לליגה הלאומית חתם בן משה בהפועל אילת בחוזה לשנתיים.

לפני עונת 2022/2023 חתם בן משה בהפועל גלבוע גליל. ב15 במרץ 2023 עבר בן משה במסגרת עסקת "טרייד" בחזרה לקבוצתו הישנה עירוני נס ציונה, בעוד שגולן גוט שחקן נס ציונה עשה את הדרך ההפוכה אל הפועל גלבוע גליל

### נבחרת

במדי הנבחרת הלאומית, השתתף בן משה בקמפיין נבחרת העתודה באליפות אירופה דרג א' 2016 שנערכה בהלסינקי, פינלנד. את הטורניר סיימה הנבחרת במקום ה-12.

קישורים חיצוניים
----------------

ויקישיתוף מדיה וקבצים בנושא **צוף בן משה** בוויקישיתוף
* צוף בן משה, באתר מנהלת ליגת העל בכדורסל

* פרופיל, באתר eurobasket

* פרופיל, באתר פיב"א

הערות שוליים
------------

1. ↑  כפיר חודרה, צוף בן משה הצטרף להפועל גליל עליון, באתר one,‏ 5 בנובמבר 2017
2. ↑  כפיר אדר, צוף בן משה חתם על חוזה באילת לשנתיים הקרובות, באתר one, ‏3 באוגוסט 2020
3. ↑  תומר גבעתי, מתחזקת: צוף בן משה חתם בגלבוע/גליל, באתר ynet, 5 ביולי 2022
4. ↑  סתיו איפרגן, טרייד בליגת העל: גולן גוט יעבור לגלבוע/גליל, צוף בן משה לנס ציונה, באתר ynet, 15 במרץ 2023
5. ↑  אבי סגל, בלאט, תמיר בלאט, באתר ישראל היום, 16 ביולי 2016
**רומן פטרוביץ' נוישטדטר** (בגרמנית: **Roman Neustädter**, ברוסית: **Рома́н Петрович Нойште́дтер**; נולד ב-18 בפברואר 1988) הוא כדורגלן גרמני-רוסי, המשחק בעמדת הבלם בווסטרלו.

קריירה
------

נוישטדטר נולד בדניפרו לאב ממוצא גרמני ואם רוסייה. אביו, פיטר נוישטדטר, שיחק בעמדת קשר בקבוצת דניפרו. בשנת 1992 היגר האב לגרמניה וכעבור שנתיים הצטרפו אליו רומן ואימו. הם התיישבו בעיר מיינץ מאחר שאביו הצטרף לקבוצת הכדורגל המקומית. במקביל נוישטדטר התחיל לשחק בקבוצת הילדים של המועדון. לאחר שעבר את גיל הנוער הצטרף לקבוצת המילואים ואחרי שנתיים מוצלחות, התחיל לשחק עבור הקבוצה הראשונה.

בקיץ 2009 הצטרף בבורוסיה מנשנגלדבך. בעונת 2009/2010 שיחק לרוב בקבוצת המילואים ורשם רק 2 הופעות בקבוצה. ב-15 בינואר 2011 הבקיע את שער הבכורה שלו במועדון בניצחון 0–1 נגד נירנברג. עונת 2011/2012 הייתה עונת הפריצה של נוישטדטר בה שיחק בכל משחקי הליגה של המועדון למעט משחק אחד ובורוסיה סיימה את העונה במקום הרביעי המוביל למוקדמות ליגת האלופות.

בסיום העונה סיים את חוזהו וחתם ל-4 שנים בשאלקה 04. ב-5 ביולי 2016 חתם בפנרבחצ'ה הטורקית.

ב-24 בפברואר 2022 חתם בווסטרלו מליגת העל הבלגית.

ב-9 באוגוסט 2019 חתם לעונה אחת בדינמו מוסקבה. באוקטובר 2020 החוזה הוארך בשנה נוספת.

### קריירת נבחרות

לנוישטדטר הייתה האפשרות לייצג את רוסיה, קזחסטן, אוקראינה וגרמניה. בצעירותו הוא שיחק בנבחרות הצעירות של גרמניה, וב-14 בנובמבר 2012 ערך את הופעת הבכורה שלו בנבחרת גרמניה בתיקו 0-0 נגד הולנד. מאחר שנוישטדטר לא ערך הופעה בינלאומית במסגרת רשמית (מוקדמות יורו/מונדיאל), הוא היה יכול להתחרט ולייצג מדינה אחרת. בינואר 2016 החלו אנשים בהתאחדות הרוסית לשכנע את נוישטדטר לשחק עבור רוסיה. ב-30 במאי 2016 קיבל דרכון רוסי המאפשר לו לשחק עבור הנבחרת וכעבור יומיים ערך את הופעת הבכורה שלו בנבחרת במשחק ידידות נגד צ'כיה. נוישטדטר נכלל בסגל הנבחרת ליורו 2016 ושותף בשניים מתוך שלושת משחקי הנבחרת בתחרות. באוקטובר 2018 הבקיע נוישטדטר את שערו הראשון במדי הנבחרת - במהלך משחק מול נבחרת טורקיה.

קישורים חיצוניים
----------------

ויקישיתוף מדיה וקבצים בנושא **רומן נוישטדטר** בוויקישיתוף
* רומן נוישטדטר, ברשת החברתית אינסטגרם
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN
* האתר הרשמי של השחקן

הערות שוליים
------------

1. ↑  "Роман Нойштедтер – в «Динамо»!" [Roman Neustädter at Dynamo!] (ברוסית). FC Dynamo Moscow. 9 באוגוסט 2019. `{{cite web}}`:  (עזרה)

| **נבחרת רוסיה – יורו 2016** |
| --- |
| 1 אקינפייב • 
2 שישקין • 
3 סמולניקוב • 
4 איגנשביץ' • 
5 נוישטדטר • 
6 א. ברזוצקי • 
7 יוסופוב • 
8 גלושאקוב • 
9 קוקורין • 
10 סמולוב • 
11 מאמייב • 
12 לודיגין •
13 גולובין • 
14 ו. ברזוצקי •
15 שירוקוב •
16 גילרמה •
17 שאטוב •
18 איוואנוב •
19 סמדוב •
20 טורבינסקי •
21 שניקוב •
22 דזיובה •
23 קומבארוב •
מאמן: סלוצקי | רוסיהרוסיה |
**דוכיפת 3** הוא לוויין זעיר, השלישי בסדרת לווייני דוכיפת הישראליים הנבנה במעבדת החלל במרכז המדעים הרצליה ובתיכון שער הנגב, על ידי תלמידי תיכון, כפרויקט משותף של סוכנות החלל הישראלית במשרד המדע, עיריית הרצליה, שער הנגב וקרן איקא. הלווין שוגר ב-11 בדצמבר 2019.

מהלך הפרויקט
------------

הלווין, השלישי בסדרת לווייני דוכיפת, נבנה במשותף במרכז המדעים הרצליה ובתיכון שער הנגב. קדמו לו דוכיפת 1 ו-דוכיפת 2, לוויינים מתוצרת קיובסאט שנבנו במרכז המדעים בהרצליה. 

לצורך בניית הלוויין הוקמו שתי תחנות קרקע ושני חדרים נקיים בשני בתי הספר, ובמהלך הפיתוח נדד הלווין בין שני בתי הספר. תלמידי בית הספר שהשתתפו בפרויקט התחלקו לצוותים שונים שעסקו בתתי המערכות, ונעזרו במהנדסים בתעשייה ובאקדמיה שתמכו בהם. פיתוח הלוויין החל בשנת 2017 ונמשך שלוש שנים.

מטרת הלוויין
------------

ללוויין מספר מטרות, אשר הראשונה שבהן היא שימוש כפלטפורמה חינוכית לתלמידים ויצירת תמריץ ללימודי חלל. בנוסף, דוכיפת 3 הוא לוויין חישה מרחוק הנושא עליו מצלמה במטרה לצלם את כדור הארץ, לחקור אותו ולהוות פלטפורמה למחקרים מדעיים ואקולוגיים. הלוויין שוגר למסלול לווייני נמוך בגובה של 550 ק"מ. הלווין בעל יכולת טעינת תוכנה מהקרקע, וניתן לשלוח פקודות באמצעות פיקוח מהקרקע. הלווין משומש גם לתקשורת של חובבי רדיו.

מבנה הלוויין
------------

הלוויין בגודל של כ-34.05\*10\*10 ס"מ - קיובסאט בגודל 3U. למרות גודלו הקטן, הלוויין כולל את תת-המערכות ההכרחיות ללוויין רגיל, לרבות מערכת בקרת אנרגיה, מערכת שידור, מערכת קליטה ועיבוד מידע ומערכת בקרה תרמית.

שיגור
-----

דוכיפת 3 שוגר ב-11 בדצמבר 2019, על ידי משגר PSLV C48 של נאסא בפלורידה שבארצות הברית.

קישורים חיצוניים
----------------

איתי נבו, דוכיפת 3 עפה לחלל, באתר מכון דוידסון לחינוך מדעי, 11 בדצמבר 2019

הערות שוליים
------------

1. 1 2  אבי ביליזובסקי, ‏לוויין התלמידים "דוכיפת 3" שוגר בהצלחה לחלל, באתר "הידען", פורסם ב-11 בדצמבר 2019
2. ↑  אבי בליזובסקי, ‏דוכיפת 3 שנמצא כעת בשלבי פיתוח; יהיה חלק מלהק לווייני תלמידים וסטודנטים ישראלים של סוכנות החלל הישראלית, באתר "הידען", מ-19 בנובמבר 2019

אבי בליזובסקי, ‏לוויין התלמידים "דוכיפת 3" שוגר בהצלחה לחלל, באתר "הידען", פורסם ב-11 בדצמבר 2019

אבי בליזובסקי, ‏לוויין התלמידים "דוכיפת 3" חזר לפתע לשדר אחרי שנתיים, באתר "הידען", פורסם ב-18 באפריל 2022

| ישראלישראל לוויינים ישראליים ותוכניות חלל אחרות |
| --- |
| לווייני תקשורת | עמוס (1 • 2 • 3 • 4 • 5 • 6) • דרור 1 |
| לווייני צילום מסחריים | ארוס • אופטסאט |
| לוויינים צבאיים ולוויינים של צה"ל | אביר • אופק (1 • 2 • 3 • 4 • 5 • 6 • 7 • 8 • 9 • 10 • 11 • 16 • 13) • טכסאר |
| לווייני מחקר וטלסקופים | ULTRASAT‏\* • ונוס\* • DIDO • \*SHALOM • \*SLOSHSAT |
| לווייני סטודנטים ואוניברסיטאות | טכסאט • דוכיפת 1 • דוכיפת 2 • דוכיפת 3 • SAMSON • BGUSAT • SATLLA-1 • SATLLA-2B |
| חלליות וגשושיות | בראשית • בראשית 2 |
| יכולות שיגור | משגר שביט • בסיס פלמחים |
| משימות אנלוגיות למאדים | D-MARS |
| מיזמים שהוקפאו | טאווקס\* • ‏MuSAR‏\* • דוד\* |
| ארגונים ישראליים קשורים | סוכנות החלל הישראלית • מפא"ת • מנהלת תוכנית החלל • התעשייה האווירית לישראל • SpaceIL |
| \* שיתופי פעולה בינלאומיים |
**אטדה נוהיו** (באלבנית: **Atdhe Nuhiu**; נולד ב-29 ביולי 1989) הוא כדורגלן קוסובני המשחק בריינדורף אלטאך בעמדת החלוץ.

קריירת מועדונים
---------------

נוהיו התחיל את הקריירה שלו בוואלס מהליגה השלישית באוסטריה. בקיץ 2008 חתם באוסטריה קרנטן מליגת העל האוסטרית. ב-31 באוגוסט 2009 הושאל לריד. ב-23 בספטמבר 2009 הבקיע את שער הבכורה שלו בקבוצה בתיקו 1-1 נגד אוסטריה וינה.

ב-8 ביוני 2010 נוהיו חתם בראפיד וינה לשלוש שנים עם אופציה לעונה נוספת. נוהיו חתם על חוזה לפיו ירוויח כ-1.2 מיליון אירו בכל עונה. ב-22 באוגוסט 2010 ערך את הופעת הבכורה שלו בקבוצה בניצחון 0-2 נגד מאטרסבורג. ב-13 בנובמבר הבקיע את שער הבכורה שלו בקבוצה נגד מאטרסבורג.

ב-25 ביולי 2013 נוהיו חתם בשפילד ונסדיי מהפוטבול ליג צ'מפיונשיפ, אליה הגיע בהעברה חופשית. ב-3 באוגוסט 2013 נוהיו ערך את הופעת הבכורה שלו בקבוצה במשחק הליגה נגד קווינס פארק ריינג'רס. ב-11 בינואר 2014 נוהיו הבקיע את שער הבכורה שלו בקבוצה בניצחון 0-6 נגד לידס יונייטד.

ב-11 בספטמבר 2020, נוהיו חתם באפואל ניקוסיה מליגת העל הקפריסאית.

בקיץ 2021, נוהיו חתם בריינדורף אלטאך מליגת העל האוסטרית.

קריירה בינלאומית
----------------

נוהיו שיחק בצעירותו בכל הנבחרות הצעירות של אוסטריה. ב-18 בנובמבר 2010 אמר בריאיון לתקשורת כי הוא ניסה להשיג אזרחות אלבנית שתאפשר לו לשחק עבור נבחרת אלבניה, אך יהיה עליו לוותר על האזרחות האוסטרית כיוון שהחוק האוסטרי לא מאפשר לאזרח אוסטרי להחזיק באזרחות נוספת.

ב-19 בספטמבר 2014 נוהיו הצהיר כי הוא מעוניין לשחק עבור נבחרת קוסובו, לאחר שזו קיבלה אישור חריג מפיפ"א לקיים משחקי ידידות נגד נבחרות שחברות בה חצי שנה קודם לכן. ב-4 בינואר 2017 נוהיו קיבל אזרחות קוסובנית המאפשרת לו לשחק בנבחרת. ב-24 במרץ 2017 נוהיו ערך את הופעת הבכורה שלו בנבחרת בהפסד 2-1 לאיסלנד במסגרת מוקדמות מונדיאל 2018, בו גם הבקיע את שער הבכורה שלו בנבחרת.

קישורים חיצוניים
----------------

ויקישיתוף מדיה וקבצים בנושא **אטדה נוהיו** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"אטדה נוהיו"**.
**קרי בלאקשיר ג'וניור** (באנגלית: **Kerry Blackshear Jr.**; נולד ב-28 בינואר 1997) הוא כדורסלן אמריקאי, המשחק בעמדת הפאוור פורוורד והסנטר בגלאטסראיי.

קריירת תיכונים ומכללות
----------------------

אביו של בלאקשיר, קרי בלאקשיר האב, שיחק באוניברסיטת סטטסון, שם הגיע למקום השני בקלעי כל הזמנים של המכללה ונבחר לשחקן העונה בשנתו האחרונה. אימו, למיליה פורד בלאקשיר, שיחקה גם היא כדורסל וסיימה שלישית בריבאונדים בכל הזמנים של קבוצת הנשים של אוניברסיטת סטטסון. בלאקשיר הלך בעקבות הקריירה של אביו ברחבי אירופה שם שיחק בקבוצות עד שהגיע לתיכון במיינארד אוונס שבעיר הולדתו באורלנדו שבפלורידה. בלאקשיר דורג בארבעה כוכבים במחזור 2015 של התיכונים על פי יכולתו, ודורג על ידי 247Sports בתור הפאוור פורוורד ה-25 בטיבו במחזור זה וכשחקן ה-88 בטיבו מכל העמדות.

בעונתו הראשונה במכללת וירג'יניה טק, בלאקשיר עלה מהספסל וקלע 6.2 נקודות בממוצע למשחק. בעקבות פציעה של בלאקשיר בכף הרגל, הוא נאלץ לפספס את כל העונה השנייה שלו במכללה. הוא חזר עונה לאחר מכן והעמיד ממוצעים של 12.5 נקודות ו-5.9 ריבאונדים למשחק.

ב-30 בינואר 2019, לאחר שחברו לקבוצה, ג'סטין רובינסון, נפצע ברגלו, בלאקשיר חיפה על חסרונו וקלע 29 נקודות והוריד 9 ריבאונדים בניצחון על אוניברסיטת פיטסבורג. בעונתו השלישית, רשם בלאקשיר ממוצעים של 14.9 נקודות, 7.5 ריבאונדים ו-2.4 אסיסטים למשחק, כשהוא קולע ב-50.8 אחוזים מהשדה ו-33.3 אחוזים לשלוש. בעקבות יכולתו נבחר בלאקשיר לחמישייה הראשונה של העונה בליגה. בלאקשיר הוביל את וירג'יניה טק לטורניר אליפות המכללות, וקלע 18 נקודות, הוריד 16 ריבאונדים, מסר 5 אסיסטים וחסם פעמיים בהפסד לאוניברסיטת דיוק. בתום העונה הודיע בלאקשיר על התמודדותו לדראפט ה-NBA ‏2019, אך זמן קצר לאחר מכן הודיע כי הוא מסיר את התמודדותו וימשיך עונה נוספת במכללות. ב-26 ביוני 2019, הודיע בלאשקיר שיעבור לאוניברסיטת פלורידה.

במשחקו הראשון במכללה, קלע בלאשיר 20 נקודות והוריד 10 ריבאונדים בניצחון מכללתו 59–74 על אוניברסיטת פלורידה הצפונית. ב-4 בינואר 2020, בלאקשיר קלע 24 נקודות והוריד 16 ריבאונדים בניצחון 98–104 על אוניברסיטת אלבמה לאחר שתי הארכות, במהלכה פלורידה חזרה מפיגור 21 נקודות, מה שהיה לקאמבק הגדול ביותר בתולדות המכללות. במהלך המשחק האחרון של העונה מול אוניברסיטת קנטקי, פרק בלאקשיר את כף ידו השמאלית. בעונתו האחרונה במכללות, הוא העמיד ממוצעים של 12.8 נקודות ו-7.5 ריבאונדים בממוצע למשחק, ונבחר לחמישייה השנייה של העונה.

קריירה מקצועית
--------------

ב-9 באוגוסט 2020, לאחר שלא נבחר בדראפט ה-NBA, חתם בלאקשיר בהפועל גלבוע גליל מהליגה הישראלית.בשנת 2021 עבר לשחק בקבוצת גלאטסראיי בטורקיה.

קישורים חיצוניים
----------------

ויקישיתוף מדיה וקבצים בנושא **קרי בלאקשיר** בוויקישיתוף

* פרופיל, באתר Sports-Reference
* פרופיל, באתר eurobasket

הערות שוליים
------------

1. ↑  אור שקדי‏, גלבוע/גליל החתימה את קלי בלקשיר, מכבי חיפה את ארון ואלדז, באתר וואלה!‏, 9 באוגוסט 2020
**ארדיאן נוהיו** (במקדונית: **Ардијан Нухии**; נולד ב-7 בדצמבר 1978) הוא כדורגלן עבר מקדוני ששיחק בעמדת החלוץ.

קריירה
------

נוהיו התחיל את הקריירה שלו במחלקת הנוער של וארדאר סקופיה. בקבוצה הבוגרת של המועדון רשם רק הופעה אחת. בקיץ 2001 נוהיו חתם בסלוגה יוגומאגנט במדיה שיחק שלוש עונות.

בקיץ 2004 חתם ברבוטניצ'קי בה שיחק שנתיים, בהן זכה בשני אליפויות. בקיץ 2006 הצטרף לדינמו טירנה מליגת העל האלבנית, כעבור שנה חתם באלבסני. בקיץ 2008 חזר לקדנציה שנייה ברבוטניצ'קי וכעבור חצי שנה הצטרף למטאלורג סקופיה.

בקיץ 2009 הצטרף להפועל עכו מליגת העל במדיה רשם 3 הופעות בלבד ושוחרר מהמועדון כעבור חודש בלבד. לאחר ששוחרר מעכו חזר לקדנצייה שנייה בווארדאר סקופיה. בהמשך הקריירה שיחק בשקנדייה, 11 אוקטומברי, דריטה בוגווינה ושקופי.

לזכותו של נוהיו 3 הופעות בנבחרת מקדוניה הצפונית.

בקיץ 2016 פרש מכדורגל ומונה לעוזר מאמנה של שקופי, המועדון האחרון בו שיחק כדורגל. ב-29 בנובמבר 2016 מונה למאמן הראשי של המועדון, בו כיהן כשנה ו-4 חודשים. בספטמבר 2018 מונה לעוזר מאמנה של דריטה גיליאן מליגת העל הקוסובנית וכעבור כחמישה חודשים הפך למאמן הראשי.

קישורים חיצוניים
----------------

* פרופיל, באתר Transfermarkt
* פרופיל, באתר National Football Teams
* פרופיל המאמן, באתר Transfermarkt

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ארדיאן נוהיו"**.
המונח "אודי סגל" מפנה לכאן. אם הכוונה למשמעות אחרת, ראו אודי סגל (פירושונים).

**אודי סגל** (נולד ב-23 בנובמבר 1971) הוא עיתונאי ומגיש טלוויזיה ישראלי, מגיש את מהדורת החדשות המרכזית של חדשות 13.

ביוגרפיה
--------

סגל נולד בדימונה וגדל בתל מונד. אביו עבד בקריה למחקר גרעיני – נגב ואימו כמורה למתמטיקה. הוא למד במגמת ביולוגיה בתיכון רופין.

סגל הוא בעל תואר ראשון במנהל עסקים, ומלמד בחוג לתקשורת באוניברסיטת רייכמן.

### קריירה עיתונאית

בשנת 1990 התגייס לצה"ל ושירת בגלי צה"ל ככתב לענייני השטחים, ואחר כך ככתב מדיני בגלי צה"ל בתקופת הסכמי אוסלו. הוא שימש בתפקיד במשך חמש שנים ואז עבר לשמש כתב בניו יורק של גל"צ ומעריב.

בשנת 1999 הצטרף לחברת החדשות של ערוץ 2, ועד אוגוסט 2017 שימש שם כפרשן המדיני. במסגרת תפקידו סיקר את התהליך המדיני במסגרת יחסי ישראל והפלסטינים, וכן את יחסי ישראל והממשל האמריקני בהקשר זה. קיים ראיונות עם דיפלומטים, בהם ראשי ממשלות ושרי חוץ.

באוגוסט 2017 עזב את חברת החדשות לקראת הצטרפותו לזכיינית רשת, שבה הגיש את התוכנית "לפני החדשות" בערוץ רשת 13.

לסגל יש גם טור שבועי במעריב סופשבוע, ומזה כעשור הוא מגיש את תוכנית הרדיו "גומרים הולכים" עם דני סידס ברדיו תל אביב ואת התוכנית "חברה בע"מ".

ב-2019 החל להגיש תוכנית בוקר שבועית בגלי צה"ל יחד עם קרן מרציאנו, שהוחלפה בתחילת 2022 בדוריה למפל.
ב-1 במרץ 2020 החל להגיש את המהדורה המרכזית של ערוץ 13, יחד עם תמר איש-שלום, ולאחר מכן עם הילה קורח.

בספטמבר 2022 עזב את גלי צה"ל והצטרף ל-ynet radio והחל להגיש תוכנית בוקר יומית עם דוריה למפל, השניים הגישו אותה עד סוף אפריל 2023, עת הופסקה התוכנית בעקבות קיצוץ מסיבי בתחנה. במרץ 2023, החליף את איילה חסון כמגיש מהדורת שישי בערוץ 13.

באוגוסט 2023 הצטרף סגל לרדיו 103fm כמגיש יומן הבוקר 'שבע תשע' לצידה של ענת דוידוב. כמו כן, הוא מגיש בתחנה תוכנית חברתית שבועית לצד אלי כהן, מנכ"ל פתחון לב.

### חיים אישיים

סגל נשוי לדנה ואב לשלוש בנות ולבן, ומתגורר בכפר מונש.

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **אודי סגל** |
| ויקישיתוף תמונות ומדיה בוויקישיתוף: **אודי סגל (עיתונאי)** |

* 

* אודי סגל, ברשת החברתית פייסבוק

* אודי סגל, ברשת החברתית אקס (טוויטר)

* אודי סגל, ברשת החברתית אינסטגרם
* אודי סגל, באתר "אישים"
* אודי סגל, באתר חדשות 13
* אודי סגל, באתר רדיו 103fm
* עמוד הכתבות של אודי סגל (אורכב 26.07.2017 בארכיון Wayback Machine), באתר מעריב
* עמוד התוכנית גומרים הולכים, דני סידס ואודי סגל, יום שישי, 10:00 עד 12:00, באתר רדיו תל אביב
* עמוד התוכנית חברה בעם, אודי סגל, יום שישי, 12:00 עד 13:00, באתר רדיו תל אביב
* אתר למנויים בלבד  יהודה נוריאל, מגיש ורץ לרשת, באתר "ידיעות אחרונות", 26 בספטמבר 2017
* ערן סויסה, ככה זה כשיש שניים, באתר ישראל היום, 10 בספטמבר 2020

הערות שוליים
------------

1. ↑  לימור אבן, ‏אודי סגל בראיון ליום האישה: "צריך יותר מציפי לבני אחת", באתר גלובס, 8 במרץ 2011
**אוסטריה השתתפה באירוויזיון 1977**, שהתקיים בלונדון שבממלכה המאוחדת, עם השיר "Boom Boom Boomerang" בביצוע להקת שמטרלינגה. זוהי הייתה השתתפותה ה-16 של המדינה בתחרות הזמר של האירוויזיון.

רקע
---

קדם לאירוויזיון 1977 השתתפה אוסטריה 15 פעמים בתחרות מאז הצטרפותה ב-1957. את ניצחונה הראשון רשמה באירוויזיון 1966, אז נשלח אודו יורגנס עם השיר "Merci, Chérie". אל המקום האחרון הגיעה שלוש פעמים שונות: בשנת 1957 עם השיר "Wohin, kleines Pony?‎" מאת בוב מרטין, ובשנים 1962–1963 עם "Sehnsucht" של ג'ימי מקוליס ו-"Nur in der Wiener Luft" בביצוע אלאונורה שוורץ. אוסטריה נעדרה מהתחרות בשנים 1969–1970 ו-1973–1975.

לפני האירוויזיון
----------------

תאגיד השידור האוסטרי בחר באופן פנימי את להקת שמטרלינגה לייצוג המדינה באירוע האירוויזיון הקרוב. שירה, "Boom Boom Boomerang", יצא לאור בהמשך שנת 1977. הוא נחשב באותה עת לאחד מהשירים הפרובוקטיביים הראשונים באירוויזיון: ברוב הפעמים מילותיו לא הכילו משמעות כלשהי.

באירוויזיון
-----------

המהדורה ה-22 של האירוויזיון התקיימה בלונדון שבממלכה המאוחדת, והורכבה משמונה עשרה מדינות משתתפות שהופיעו בערב אחד ב-7 במאי 1977. על פי סדר ההופעות, שובצה אוסטריה כמדינה הרביעית, לפני אניטה סקורגן הנורווגית ואחרי הדי לסטר ההולנדית. עם תום ספירת הקולות דורגה אוסטריה במקום ה-17 עם 11 נקודות. בעת ההופעה עצמה על בימת התחרות הפנו חברי הלהקה את גבם לקהל והורידו את מכנסיהם.

### נקודות שהוענקו לאוסטריה

| שופטים |
| --- |
| ציון | מדינות | סך הכל |
| **12 נקודות** |  | 0 נקודות |
| **10 נקודות** |  | 0 נקודות |
| **8 נקודות** |  | 0 נקודות |
| **7 נקודות** |  | 0 נקודות |
| **6 נקודות** |  | 0 נקודות |
| **5 נקודות** |  מונקו | 5 נקודות |
| **4 נקודות** |  | 0 נקודות |
| **3 נקודות** |  יוון | 3 נקודות |
| **2 נקודות** |  נורווגיה | 2 נקודות |
| **נקודה אחת** |  פינלנד | נקודה אחת |
| סך הכל | 4 מדינות | 11 נקודות |

### נקודות שהוענקו מאוסטריה

| שופטים |
| --- |
| ציון | מדינות |
| **12 נקודות** |  הממלכה המאוחדת |
| **10 נקודות** |  שווייץ |
| **8 נקודות** |  מונקו |
| **7 נקודות** |  צרפת |
| **6 נקודות** |  פינלנד |
| **5 נקודות** |  אירלנד |
| **4 נקודות** |  יוון |
| **3 נקודות** |  ישראל |
| **2 נקודות** |  גרמניה |
| **נקודה אחת** |  ספרד |
| סך הכל | 10 מדינות |

הערות שוליים
------------

1. ↑  Eurovision 1966 Results: Voting & Points
2. ↑  Eurovision 1957 Results: Voting & Points
3. ↑  Eurovision 1962 Results: Voting & Points
4. 1 2 3  Eurovisionworld, Eurovision 1977 Results: Voting & Points – Austria (באנגלית)
**ניקולאס כריסטאקיס** (באנגלית: **Nicholas A. Christakis**; נולד ב-7 במאי 1962) הוא רופא וסוציולוג אמריקאי-יווני. פרופסור סטרלינג למדע טבעי וחברתי באוניברסיטת ייל, מנהל מעבדת טבע האדם באוניברסיטה ומנהל שותף של מכון ייל למדע הרשתות.

לאחר שסיים את הכשרתו הרפואית ברפואה פנימית, שילב את המחקר שלו עם ניסיון רפואי כרופא בבית חולים וחיפש דרכים לשפר את הטיפול בנוטים למות. בשנת 2006 נבחר כריסטאקיס לחבר באקדמיה הלאומית לרפואה. בשנת 2009 נכלל ברשימת 100 האנשים המשפיעים ביותר בעולם של מגזין "טיים". לחבר האגודה האמריקאית לקידום המדע (אנ') נבחר בשנת 2010, ולאקדמיה האמריקאית לאמנויות ולמדעים בשנת 2017.

בשנת 1995 החל לשמש מרצה במחלקות לרפואה ולסוציולוגיה באוניברסיטת שיקגו, ובשנת 2001 קיבל משרת הוראה באוניברסיטה, שאותה עזב עוד באותה שנה בשל משרה שקיבל באוניברסיטת הרווארד. עד 2013 היה כריסטאקיס מרצה לסוציולוגיה רפואית במחלקה למדיניות הבריאות בבית הספר לרפואה באוניברסיטת הרווארד, מרצה לסוציולוגיה במחלקה לסוציולוגיה בפקולטה לאמנות ומדעים באוניברסיטת הרווארד ומרצה לרפואה ורופא אחראי במחלקה לרפואה בבית הספר לרפואה באוניברסיטת הרווארד. ב-2013 עבר לאוניברסיטת ייל, שבה הוא פרופסור למדע טבעי וחברתי במחלקה לסוציולוגיה, ומרצה בנוסף במחלקה לאקולוגיה וביולוגיה אבולוציונית, במחלקה לסטטיסטיקה ולמדע הנתונים, במחלקה להנדסה ביו-רפואית, במחלקה לרפואה, ובבית הספר לניהול. בשנת 2018 היה ל"פרופסור סטרלינג" – התואר הגבוה ביותר באוניברסיטה, שמוענק לחוקרים שנחשבים הטובים ביותר בתחומם.

משנת 1999 חוקר כריסטאקיס כיצד גורמים חברתיים ואינטראקציות חברתיות משפיעים על הבריאות ועל תוחלת החיים. כריסטאקיס ידוע גם בזכות מחקריו על הדרך שבה רשתות חברתיות נוצרות ופועלות. ממצאיו בתחום פורסמו גם בספרו המשותף עם ג'יימס פאולר, "מחוברים" (מטר 2011). כריסטאקיס ופאולר טענו כי תופעות כמו השמנה מתפשטות בדומה למחלות מידבקות ברשת החברתית. טענה זו ספגה ביקורת מצד מדענים רבים

ראו גם
------

* דרגות ההשפעה
* ניתוח רשתות חברתיות

קישורים חיצוניים
----------------

* 

* אתר האינטרנט הרשמי של ניקולאס כריסטאקיס
* הרצאה של כריסטאקיס באתר TED
* ניקולאס כריסטאקיס, ברשת החברתית אקס (טוויטר)

* ניקולאס כריסטאקיס, ברשת החברתית Goodreads

* ניקולאס כריסטאקיס, באתר גוגל סקולר

הערות שוליים
------------

1. ↑  Dr. Nicholas A. Christakis named Sterling Professor of Social and Natural Science, YaleNews, July 23, 2018
2. ↑  Tom Conroy, New institute will advance the interdisciplinary study of networks, Yale News, April 11, 2013
3. ↑  עמוד העמית באתר המכון לרפואה.
4. ↑  Dan Ariely, The 2009 TIME 100, Nicholas Christakis. April 30, 2009.
5. ↑  Five professors elected to American Academy of Arts and Sciences, YaleNews, April 11, 2017
6. ↑  Disconnected

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007259729205171
* BIBSYS: 60364
* CANTIC: a10809430
* CiNii: DA12546205
* GND: 141004495
* ISNI: 0000 0000 7781 3975
* LCCN: n99043039
* LNB: 000166132
* NDL: 01053856
* NKC: mub2010585146
* NLK: KAC201011019
* NSK: 000549347
* NTA: 298945789
* ORCID: 0000-0001-5547-1086
* RERO: 02-A027598007
* SUDOC: 13190549X
* VIAF: 41172641
* WorldCat: lccn-n99043039

 |
צופר ששימש מכוניות בראשית המאה ה-20 ואופניים
**צופר** הוא התקן בכלי רכב המשמיע צליל רם, המשמש את נהג כלי הרכב על מנת להזהיר את משתמשי הדרך האחרים או לאותת להם. 

(באנגלית: horn; בערבית: זַמּוּר زَمُّور וברבים זַמַאמִיר زمامير, דוברי עברית נוהגים לשבש את המילה ל"זמבורה", מילה אשר אינה קיימת בערבית בהקשר זה).

צופרים מותקנים בכלי רכב מאופניים ועד משאיות, רכבות וכלי שיט. תקנות התעבורה לגבי רכב מנועי הנע בכביש קובעות כי אין להפעיל צופר בדרך עירונית, אלא אם הדבר דרוש לשם אזהרה מפני סכנה קרובה שלא ניתן למנוע אותה בדרך אחרת. עבור רכבות וכלי שיט קיימות תקנות (למשל במסגרת המשפט הימי) המגדירות באילו תנאים יש להשתמש בצופר.

אופניים
-------

באופניים מותקנים שני סוגי אמצעי אזהרה קולית, המותקנים על הכידון, על מנת להזהיר הולכי רגל ורוכבים אחרים:

* צופר בו מחוברת שפופרת מתכת (כעין חצוצרה קטנה) לבלון גומי. הרוכב לוחץ בידו על בלון הגומי ומשמיע צליל אזהרה קצר.
* פעמון אופניים

מכוניות
-------

צופר רכב חשמלי מודרני
עד 1910 צוידו מכוניות בצופר אופניים מטיפוס החצוצרה. בשנה זו המציא אוליבר לוקס מברמינגהאם, בריטניה צופר רכב חשמלי המבוסס על מנגנון של רמקול המשמיע צליל אחד אופייני (בתדר שבין 400 ל-500 הרץ ובגובה צליל של 107–109 דציבל). עקב תכונות אקוסטיות מותקנים זוג צופרים במרווח (למשל 500 הרץ ו-420 הרץ). חברת ייצור הצופרים הגדולה בארצות הברית היא Klaxon, ושמה מהווה שם גנרי לצופרי מכוניות.

משאיות
------

במשאיות מועדף צופר העושה שימוש במנגנון אוויר דחוס (ממערכת הבלימה). גם כאן מותקן יותר מצופר אחד במרווח 125–180 הרץ, המספק צליל בגובה 117–118 דציבל.

רכבות
-----

צופר רכבת על קטר
צופרים המותקנים על גבי קטרי רכבת מספקים צפירה רמה היכולה להגיע עד ל-175 דציבל ולהשמע למרחוק, עקב מרחק הבלימה הגדול של הרכבת והצורך להתריע על בואה ממרחק רב. צפירת הרכבת בנקודות מסוימות (לפני הצטלבויות כביש, לקראת עיקולים בעלי ראות נמוכה באזור מיושב, לפני כניסה לתחנה וביציאה ממנה) מוגדרת על ידי תקנות ומסומנת לנהג על ידי תמרורים. צופר רכבת מורכב ממספר קנים המשמיעים יחדיו אקורד. סוגי הצפירות השונים מהווים מילון של סימנים.

רכבות עירוניות כגון רכבת קלה עושות שימוש בצופרים חשמליים המשמיעים צליל ייחודי או אף מנגינה קצרה, המתריעה על בואן.

כלי שיט
-------

צופרי אוויר או קיטור רבי-עוצמה משמשים כלי שיט לאותת זה לזה ולחוף. צופרי כלי שיט הם נמוכי תדר ונמוכים יותר ככל שכלי השיט גדול יותר (55–70 ועד 200 הרץ), עקב העובדה שצלילים נמוכים עוברים מרחקים גדולים יותר.

שימוש ככלי נגינה
----------------

* ג'ורג' גרשווין עשה שימוש בצופרי מכוניות ביצירתו אמריקאי בפריז
* ג'ורג' ליגטי השתמש בצופרי מכוניות באופרה *Le Grand Macabre*

קישורים חיצוניים
----------------

ויקישיתוף מדיה וקבצים בנושא **צופר** בוויקישיתוף
* How A Car Horn Works
* History of the Car Horn
* צופרי אניות

הערות שוליים
------------

1. ↑  צופר בערבית, באתר ערביט

מילה ערבית ביום, ‏פברואר 2021
2. ↑  מילון סימני צפירות הרכבת בארצות הברית

|  |  |
| --- | --- |
| בקרת זהויות עריכת הנתון בוויקינתונים | 
* GND: 1121144136

 |
**ז'ואן איסק קואנקה לופס** (בקטלאנית-ספרדית: **Joan Isaac Cuenca López**; נולד ב-27 באפריל 1991) הוא כדורגלן עבר ספרדי, אשר שיחק בעמדת הקשר ההתקפי.

קריירה
------

קואנקה נולד בראוס שבקטלוניה, ושיחק במחלקות נוער שונות ברחבי קטלוניה, ביניהן הלה מאסיה, אקדמיית הכדורגל של ברצלונה. את הופעת הבכורה שלו בבוגרים ערך קואנקה בעונת 2010/2011 בקבוצת סבדל, מהליגה הספרדית השלישית, אליה הושאל מברצלונה אתלטיק. ביוני 2011 חזר קואנקה לברצלונה ב', וערך ב-23 ביולי את הופעת הבכורה שלו במועדון במשחק הידידות נגד היידוק ספליט. קואנקה ערך את הופעת הבכורה הרשמית שלו ב-4 בספטמבר בניצחון 4–0 על קרטחנה, ואף כבש את השער הרביעי המשחק.

ב-19 באוקטובר 2011 ערך קואנקה את הופעת הבכורה שלו בקבוצה הבוגרת הבכירה של ברצלונה כאשר עלה בהרכב הפותח במשחק מול ויקטוריה פלזן במסגרת ליגת האלופות. ב-25 באוקטובר ערך קואנקה את הופעת הבכורה שלו בליגת העל הספרדית, בניצחון 1–0 על גרנדה. ב-29 באוקטובר כבש קואנקה את שערו הראשון בליגה הספרדית, בניצחון 5–0 על מיורקה. ב-3 בדצמבר הבקיע את שערו השני בליגה הספרדית, בניצחון 5–0 על לבאנטה. ב-31 בינואר 2012 האריכה ברצלונה את חוזהו של קואנקה עד ליוני 2015.

קואנקה החמיץ את המחצית הראשונה של עונת 2012/2013 עקב פציעה בברכו. ב-31 בינואר 2013 הושאל מברצלונה לאייאקס עד לסוף העונה. קואנקה הופיע לראשונה במדי אייאקס ב-10 בפברואר 2013 במשחק נגד רודה, בו גם כבש את שער הבכורה שלו במועדון. במרץ 2013 נפצע קואנקה בברכו והושבת לתקופה של ארבעה חודשים. ב-10 ביולי 2014 הגיעו קואנקה וברצלונה להסכם הדדי על ביטול חוזהו בקבוצה, והוא חתם בדפורטיבו לה קורוניה, בה שיחק במשך עונה אחת, פתח ב-14 משחקים ונכנס כמחליף ב-13 נוספים, בהם הבקיע פעמיים.

ב-7 באוגוסט 2015 חתם קואנקה לשלוש שנים בבורסאספור מליגת העל הטורקית. לאחר שרשם 12 הופעות ליגה בלבד, וכבש רק שער אחד, בינואר 2016 הוא שוחרר מהמועדון. לאחר מכן חזר לספרד וחתם בקבוצת גרנדה עד תום עונת 2016/2017. במהלך תקופתו במועדון כבש שני שערים ב-12 הופעות.

ב-29 ביוני 2017 הגיע קואנקה לישראל וחתם בקבוצת הפועל באר שבע, אך נפצע כבר באחד האימונים הראשונים שלו. את הופעת הבכורה שלו ערך במשחק הראשון נגד מריבור בפלייאוף ליגת האלופות, כאשר נכנס בדקה ה-84 במקומו של מהראן ראדי. ב-9 בספטמבר 2017 ערך את הופעת הבכורה שלו בליגת העל, כשנכנס כמחליף במשחק מול הפועל אשקלון. ב-14 באוקטובר 2017 כבש את שערו הראשון בהפועל באר שבע, במשחק נגד הפועל רעננה, אך במהרה איבד את מקומו בהרכב הקבוצה ושותף ב-10 משחקי ליגה בעונת 2017/2018, בהם כבש שני שערים, ובסופה זכה עם הקבוצה באליפות. ב-20 ביוני 2018 התירה הפועל באר שבע את חוזהו וקואנקה שוחרר מהמועדון.

תארים
-----

ברצלונה
* אליפות העולם לקבוצות: 2011
* הסופר קאפ האירופי: 2011
* גביע המלך הספרדי: 2011/2012
* הסופר קאפ הספרדי: 2012, 2013

אייאקס
* אליפות הולנד: 2012/2013

הפועל באר שבע
* אליפות: 2017/2018
* אלוף האלופים: 2017/2018

קישורים חיצוניים
----------------

ויקישיתוף מדיה וקבצים בנושא **איסק קואנקה** בוויקישיתוף
* איסק קואנקה, ברשת החברתית אקס (טוויטר)
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר Futbolme (בספרדית)

הערות שוליים
------------

1. ↑  שלמה וייס‏, "הפועל באר שבע הודיעה על שחרורו של איסק קואנקה", באתר וואלה!‏, 20 ביוני 2018
**דריה לוקשין** (נולדה בשנת 1993) היא אתלטית ישראלית, אלופת ישראל בריצת 400 מטר ובריצת 400 מטר משוכות וסגנית אלופת המכביה בריצת 400 מטר משוכות (2009) ובריצת 400 מטר (2017).

ביוגרפיה
--------

לוקשין גדלה בקריית מוצקין. למדה באורט קריית מוצקין. אחותה הצעירה, אלכסנדה לוקשין אף היא אתלטית מצטיינת, אלופת ישראל בריצה. היא מתאמנת בקבוצת מכבי חיפה כרמל.

### 2009

#### מדליית כסף במכביה

בתחרויות האתלטיקה של המכביה השמונה-עשרה היא זכתה במדליית כסף בריצת 400 מטר משוכות בתוצאה של 1:06.36 דקות, אחרי ג'ניפר רייצ'ל סימונס מבריטניה (1:04.98 דקות) ולפני קריסטינה וניושב מישראל (1:08.35 דקות).

### 2015

במשחקים האירופיים שנערכו בבאקו, אזרבייג'ן ביוני 2015 היא סיימה במקום שביעי בריצת 400 מטר בתוצאה של 56.84 שניות וכן השתתפה בריצת שליחות 4x400 מטר, אך הרביעייה הישראלית פסלה.

#### אלופת ישראל

שבועיים לאחר מכן, באליפות ישראל שנערכה באצטדיון הדר יוסף, תל אביב בסוף יוני אותה שנה היא זכתה בשתי מדליות, זהב וכסף. מדליית זהב בריצת 400 מטר בשיא אישי חדש של 56.38 שניות ובמדליית כסף בריצת 400 מטר משוכות בתוצאה של 1:02.28 דקות, אחרי אחותה אלכסנדרה (1:01.10 דקות).

### 2016

באליפות ישראל באתלטיקה שנערכה בסוף יוני אותה שנה זכתה במדליית ארד בריצת 400 מטר בתוצאה של 56.75 שניות, אחרי גל קדמון מאתלטי כיוונים באר שבע (56.05 שניות) ושני לנדן מאס. רמת השרון (56.39 שניות).

### 2017

באליפות ישראל שנערכה ביוני 2017 היא זכתה בשתי מדליות זהב בריצת 400 מטר בתוצאה של 57.33 שניות ובריצת 400 מרט משוכות בתוצאה של 1:01.95 דקות.

בתחרויות האתלטיקה של המכביה העשרים היא זכתה במדליית כסף בריצת 400 מטר בתוצאה של 58.66 שניות, אחרי מאי שטרן מארצות הברית (57.53 שניות) ולפני ג'ומאן ג'ובראן מישראל (1:00.24 דקות).

### 2018

באליפות ישראל שנערכה באצטדיון הדר יוסף בתחילת מיולי 2018 היא זכתה בשתי מדליות זהב, בריצת 400 מטר בתוצאה של 56.37 שניות, לפני חברתה לקבוצה קריסטינה יורובסקיי (57.74 שניות) ורומי כהן מאתלטיק - קלאב פתח תקווה (1:00.34 דקות) ובריצת 400 מטר משוכות בתוצאה של 1:00.69 דקות, לפני קריסטינה יורובסקיי (1:01.49 דקות) ואלה קליין ממכבי תל אביב (1:01.87 דקות).

### 2019

באליפות ישראל שנערכה באצטדיון הדר יוסף בסוף יולי 2019 היא זכתה סמדליית כסף בריצת 400 מטר בתוצאה של 58.16 שניות, אחרי ג'ומאן ג'ובראן (57.49 שניות) ולפני סיוון אוירבך (58.78 שניות).

שיאים אישיים
------------

### אצטדיון

קישורים חיצוניים
----------------

* פרץ סופר, למקומות היכון רוץ, באתר mynet-קריות, 13 ביולי 2009
* חי פה - חדשות חיפה: ריאיון עם דריה לוקשין - אתלטית במכבי חיפה - כרמל, סרטון באתר יוטיוב (אורך: 2:02), 13 בדצמבר 2018

הערות שוליים
------------

1. ↑  איסר רביץ, אתלטיקה קלה: מעין שחף והאחיות אלכסנדרה ודריה לוקשין שוות זהב, באתר הד הקריות, 2 ביולי 2015
נמלה, חסרת חוליות במערכת פרוקי-רגליים
**חסרי חוליות** הוא שם כולל (למעשה נטול משמעות טקסונומית) של כל מערכות בעלי החיים האיקריוטיים (מורכבים מתאים בעלי גרעין), שהם נטולי עמוד תמיכה גבי (עמוד שדרה), כגון חרקים, סרטנים, רכיכות ואלמוגים.

גם לחלק מהמיתרניים אין עמוד שדרה כך שהם נחשבים חסרי חוליות. 

גודלם נע בין אורגניזמים קטנים שאורכם מילימטרים ספורים כמו תולעים נמטודות, לבין חסרי חוליות גדולים כמו מדוזת רעמת האריה, שהמחושים שלה נמתחים עד 75 מטרים. המין הידוע הגדול ביותר השייך לקבוצת חסרי החוליות הוא דיונון עצום. הקבוצה כוללת 97% מכלל המינים בממלכת בעלי חיים. 75% מהמינים בקבוצה זו משתייכים למערכת פרוקי-הרגליים. עד כה תוארו 1.25 מיליון מינים, רובם חרקים.

הסיבה לכמות הגדולה של חסרי החוליות היא המהירות שבה הם מתרבים, לדוגמה ספוגים ואלמוגים מייצרים גם ביצים וגם זרע יחד עם הביציות של האישה יוצרות תינוק וההורים שלו שעשו סקס הם ונמלים ודבורים מטילות ביצים שיכולות להתפתח ללא הפריה.

השירותים שהם מבצעים - האבקה, פיזור זרעים, הפיכת מזון לחיות בר, מיחזור חומרים מזינים, ניקוי מים, בניית שוניות - הם קריטיים לחיים על כדור הארץ. בלעדיהם מערכות אקולוגיות שלמות היו קורסות. 

כמו בעלי החוליות, חסרי החוליות מסווגים על סמך גופם, מחזור חייהם וההיסטוריה האבולוציונית שלהם.

לרוב חסרי החוליות אין מערכת דם סגורה.

גלריה
-----

* אלמוגאלמוג
* תולעתתולעת
* מושית השבעמושית השבע
* דיונוןדיונון
* חסילוןחסילון
* עכבישעכביש
* רפרףרפרף
* חילזון אפריקאי ענקחילזון אפריקאי ענק

ראו גם
------

* בעלי חוליות
* פרוקי-רגליים

קישורים חיצוניים
----------------

ויקישיתוף מדיה וקבצים בנושא **חסרי חוליות** בוויקישיתוף

* חסרי חוליות ימיים, באתר האוניברסיטה העברית בירושלים
* חסרי חליות, דף שער בספרייה הלאומית
* חסרי חוליות, באתר אנציקלופדיה בריטניקה (באנגלית)

הערות שוליים
------------

1. ↑  חַסְרֵי חֻלְיוֹת במילון ביולוגיה כללית (תשס"ט), 2009, באתר האקדמיה ללשון העברית
2. ↑  Exploring Our Fluid Earth - Introduction to Invertebrates, manoa.hawaii.edu
3. ↑  Invertebrates Pictures & Facts, National Geographic (באנגלית)
4. ↑  Learn about Invertebrates | Xerces Society, xerces.org

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007558177505171
* BnF: cb11932138x (data)
* GND: 4066359-0
* LCCN: sh85067691
* LNB: 000058705
* NARA: 10638427
* NDL: 00567926
* NKC: ph114139

 |
**ריו ורדה** (בפורטוגזית: **Rio Verde**) היא עיר במדינת גויאס שבברזיל. העיר מרוחקת מבירת גויאס, גויאניה, ב-229 קילומטר ומבירת ברזיל, ברזיליה, ב-420 קילומטר. גובהה של העיר הוא 758 מטרים מעל פני הים.

חלק מהסראדו נמצא בשטחה של העיר.

אקלים
-----

פרק זה לוקה בחסר. אנא תרמו לוויקיפדיה והשלימו אותו. 
הטמפרטורה הממוצעת השנתית היא בין 20 מעלות צלזיוס בחורף ל-35 מעלות צלזיוס בקיץ.

דמוגרפיה
--------

אוכלוסייה לפי שנה| שנה | אוכלוסייה |
| --- | --- |
| 2010 | 176,424 |
| 2019 | 235,647 |
| 2020 | 241,518 |

לפי מפקד האוכלוסין שנערך ב-2020, מספר התושבים בעיר הוא 241,518. העיר ממוקמת במקום ה-154 מתוך 5,570, מבחינת אוכלוסייה בברזיל ובמקום הרביעי מתוך 246 במדינה גויאס. בשנת 2010, צפיפות האוכלוסייה של העיר הייתה 21.05 נפשות לקמ"ר.

חינוך
-----

נכון ל-2018, יש בעיר 82 בתי ספר יסודיים ו-22 בתי ספר תיכון. אחוז הרשומים ללימודים בעיר בין הגילאים 6–14, נכון ל-2010, עומד על 97%. העיר ממוקמת במקום ה-72 מתוך 92 הערים במדינת ריו דה ז'ניירו מבחינת תמותת תינוקות, ובמקום ה-3987 מתוך 5,570 הערים בברזיל.

בריאות
------

בעיר יש 9 בתי חולים. נכון לשנת 2017, אחוז תמותת התינוקות בעיר עומד על 1.09%. העיר ממוקמת במקום ה-117 מתוך 246 הערים במדינת גויאס מבחינת תמותת תינוקות ובמקום ה-2,893 מתוך 5,570 הערים בברזיל.

כלכלה
-----

העיר היא היצרנית הגדולה ביותר של דגנים וחלב במדינה. העיר מייצרת 61 טון מיליון ליטר חלב בחודש. נכון ל-2018, 56.3% מההכנסות של העיר הן ממקורות חיצוניים.

ערים תאומות
-----------

* אוסטרליהאוסטרליה אדלייד, אוסטרליה
* הולנדהולנד הארלם, הולנד
* ברזילברזיל פורטו אלגרה, ברזיל
* ארצות הבריתארצות הברית סקרמנטו, קליפורניה, ארצות הברית

קישורים חיצוניים
----------------

ויקישיתוף מדיה וקבצים בנושא **ריו ורדה** בוויקישיתוף
* 

* אתר האינטרנט הרשמי של ריו ורדה

הערות שוליים
------------

1. ↑  מידע על העיר, באתר האתר הרשמי של העיר (בפורטוגזית)
2. 1 2 3 4  מידע על העיר, באתר cidades.ibge.gov.br
**משה-מוריץ (פִּיסִי) אושרוביץ** (19 בנובמבר 1925 - 30 בינואר 2016) היה אקורדיוניסט, חצוצרן ונגן ויברפון. אחד מחלוצי הג'אז בישראל (לצד מל קלר וסטו הכהן למשל). בשנות החמישים והשישים הוביל הרכבי ג'אז שניגנו בבתי מלון ומועדונים בתל אביב. בין תלמידיו אלברט פיאמנטה ודני גוטפריד, שהובילו את הדור הבא של הג'אז הישראלי.

תולדות חייו
-----------

נולד ברומניה והכיר מילדותו מוזיקה צוענית. מנעוריו החל לנגן אקורדיון עם הצוענים. בשנות מלחמת העולם השנייה שהה במחנה עבודה וניגן לקצינים. אז גם גילה את הג'אז מתוך האזנה לרדיו. לאחר המלחמה עבר לעיר פלוישט. מאוחר יותר אימץ את הוויברפון ככלי העיקרי שלו, כיוון שהתאים יותר לג'אז. ב-1950 עלה לישראל והחל לעבוד תחילה כנגן בתזמורות בבתי מלון ולאחר מכן כמנצח על תזמורת. תחילה במלון הריביירה בבת ים, בקוקטייל בר בתל אביב, במלון שרתון תל אביב ולאחר מכן הוביל את תזמורת הריקודים של מלון קטה-דן בתל אביב, שהייתה הרכב הסווינג המקצועי ביותר בישראל של אותם ימים והמקום היחיד כמעט בו נוגן ג'אז מקצועי, רובו על ידי נגנים עולים מרומניה ואנגלו-סקסים. ב-1955 ניגן עם ליונל המפטון בעת ביקורו בישראל. אושרוביץ (שנודע בפי כל בכינוי "פי-סי") המשיך להוביל את תזמורתו עד אמצע שנות השבעים. במקביל הופיע כסולן עם תזמורת חיל האוויר בניצוחו של אריך טייך בתוכנית המוזיקה השבועית של גלי צה"ל "תיבת נח" שהוקלטה בבית החייל בצל אביב. כאשר הקים אהרלה קמינסקי את מועדון בר-ברים, הזמין את אושרוביץ להיות אחד מחברי הלהקה הקבועה של המקום.

בשנת 1967 פתח אושרוביץ את אולפן ההקלטות "סטודיו 28" בו הקליטו בין השאר עדנה גורן, יפה ירקוני, מתי כספי ועוד.

במשך כל ימיו פעל אושרוביץ' כמורה למוזיקה והעמיד דורות של מוזיקאים בבית הספר למוזיקה "הד".

כן עבד אושרוביץ כמעבד מוזיקלי (תחת שמו משה אושרוביץ) עבור חברות התקליטים מקולית והד ארצי, בין עיבודיו: "אל המעיין" (עמנואל עמירן), "אנו באנו ארצה" (בביצוע עליזה גבאי), "צל עץ תמר" (אפרים וינשטיין/ חיים קוברין בביצוע לילית נגר), "דודה הגידי לנו כן" (עמנואל הרוסי/ משה וילנסקי בביצוע יוסף גולנד), "פזמון ליקינתון" (לאה גולדברג/ רבקה גוילי-ברוידא בביצוע עליזה גבאי), "שיר ערש נגבי" (יחיאל מוהר/ משה וילנסקי בביצוע שמשון בר-נוי).

חתן פרס יקיר תל אביב.

לקריאה נוספת
------------

* יאיר דגן, **הג'אז בישראל 50 השנים הראשונות**, 2015

קישורים חיצוניים
----------------

* פיסי אושרוביץ, באתר זמרשת
* פיסי אושרוביץ, באתר MusicBrainz (באנגלית)
* קטע קול האזנה לשירי משה אושרוביץ, באתר זמרשת
* בן שלו, מת פיסי אושרוביץ, זקן הג'זיסטים הישראלים, באתר הארץ, 31 בינואר 2016
* בן שלו, פיסי אושרוביץ, זקן נגני הג'ז בארץ, מספר על הרגע שבו נדלק הסווינג, באתר הארץ, 4 בנובנבר 2015
* דודי פטימר, פיסי - סיפורו של משה פיסי אושרוביץ
* משה אושרוביץ (1925-2016), דף שער בספרייה הלאומית

הערות שוליים
------------

1. ↑  יקירי העיר תל אביב לשנת 2008, עמ' 7

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007463678605171
* MusicBrainz: ca574c73-3115-476a-b5dd-97049520e37f
* VIAF: 247018540
* WorldCat (עם VIAF): 247018540

 |